ANALIZA POSLOVANJA I

IZVRŠENJA PROGRAMA DRUŠTVA INVALIDA POREČ

ZA PERIOD OD 01.01. DO 31.12.2022.

**O UDRUZI**

Društvo invalida Poreč brojalo je do kraja 2022. ukupno 402 člana. Tijekom 2022. godine u Društvo invalida Poreč (u daljem tekstu: DIP) učlanjeno je 17 novih članova.

DIP je neprofitna, nestranačka , dobrovoljna udruga koja okuplja osobe s invaliditetom (dalje: OSI) različite etiologije invaliditeta s ciljem lokalne organizacije za lakše ostvarivanje prava i zadovoljavanje potreba OSI u lokalnom okruženju, a u okviru osnovne djelatnosti definirane Statutom DIP-a.

Slijedom navedenog članovi su i u 2022. godini putem udruge ostvarivati redovno članstvo, različite oblike podrške i pomoći u okviru brojnih programskih aktivnosti i osnovne djelatnosti Društva kao što su: pomoć u ostvarivanju prava osoba s invaliditetom, psihosocijalna podrška članovima i njihovim obiteljima, pomoć i podrška teško pokretnim i nepokretnim članovima u njihovom domu-Mobilni tim, aktivno uključivanje u život zajednice- općedruštvena uključenost u aktivnosti, događanja i svakodnevni život zajednice; sprječavanje prometne nekulture te uspostavljanje prometne kulture posebice u odnosu na obilježena mjesta za OSI s pravom pristupačnosti, senzibilizacija djece i mladih za potrebe osoba s invaliditetom, uključivanje OSI u kreativne radionice, omogućavanje OSI ostvarivanje prava na povlastice koje su osigurane na nacionalnoj razini te sve one koje u Poreču omogućavaju lokalne ustanove, tvrtke i obrti, uključivanje u organizaciju humanitarnih akcija.

**TIJELA UPRAVLJANJA UDRUGE**

Tijekom čitave 2022. godine Društvom su sukladno zakonu upravljala izabrana upravna tijela i to predsjednica, tajnica te članovi Izvršnog i Nadzornog odbora za mandatno razdoblje. Tijekom 2022. održana je jedna sjednica Nadzornog odbora početkom godine na kojoj je isti razmatrao poslovanje Društva za 2021. godinu te donio Odluku o urednom poslovanju Društva za 2021. godinu. Održana su 3 Izvršna odbora na kojima su donošene odluke iz nadležnosti ovog upravnog tijela važne za rad Društva s popratnim zapisnicima. U 2022. su održane i dvije skupštine udruge i to :

-u prvom tromjesečju 2022. izvještajna skupština na kojoj je prihvaćena Analiza rada za 2021. s financijskim izvješćem i Odlukom o pozitivnom poslovanju udruge od strane Nadzornog odbora;

-u prosincu 2022. redovna skupština na kojoj je donesen Program rada Društva s financijskim planom za 2023. godinu.

Predsjednica i tajnica su tijekom godine održale više od 20-tak međusobnih dogovora i sastanaka kao i brojne dogovore s volonterima Društva, voditeljicom Mobilnog tima i osobnim asistenticama Društva.

UNAPRJEĐENJE STATUSA ZAPOSLENIKA DIP-a

Sukladno preporukama Vlade RH po odlukama sa sjednice Vlade RH od 8. rujna 2022. te praćenja promjena i podrške Grada Poreča-Parenzo zaposlenicima gradskih ustanova, upravna tijela udruge su inicirala unaprjeđenje statusa zaposlenika prateći Vladine odluke, a temeljem prijelaza na valutu Euro i prateću inflaciju, porast cijene energenata i druge uzroke globalne ekonomske krize. S tim u vezi po prvi puta je na Izvršnom odboru donesena odluka da se svim zaposlenicima udruge isplate prigodne nagrade – Božićnice u visini od 2.000,00 kn po osobi i to za tajnicu, voditeljicu mobilnog tima i osobne asistentice zaposlene u projektu s resornim Ministarstvom. Isto tako su izvršene detaljne analize financijskog stanja udruge i pripreme za druge moguće promjene i pomoći zaposlenicima u 2023. godini sukladno mogućnostima i održivosti za udrugu.

**POMOĆ U OSTVARIVANJU PRAVA OSOBA S INVALIDITETOM**

Sa svim članovima se uspostavlja kontakt tijekom godine putem informativnih pozivnih dopisa kojim se članove poziva na aktivnosti Društva sukladno njihovim interesima te na reguliranje članarine. Pozivi se upućuju i za skupštine Društva te je tako bilo i u 2022. godini.

Novim je članovima između ostalih pružana pomoć pri podnošenju svih zahtjeva kojim asu mogli stjecati prava i povlastice kao npr. za povlaštenu telefonsku pretplatu, HRT pretplatu, pri podnošenju zahtjeva za oslobađanje od plaćanja cestarine, zahtjeva za znak pristupačnosti i ostale povlastice koje članovi ostvaruju prema vrsti i postotku invalidnosti. U proteklom razdoblju ostalim članovima su pružani različiti oblici podrške pri:

- Pisanju molbi za dobivanje poslovnih prostora i zapošljavanje članova na poslovima koje su u mogućnosti obavljati prema svojim sposobnostima kako bi poboljšali svoju ekonomsku situaciju. S ciljem zagovaranja interesa osoba s invaliditetom ostvarene su suradnje i kontakti s lokalnim i regionalnim ustanovama čija je djelatnost usmjerena zadovoljavanju potreba osoba s invaliditetom.

-Pisanju molbi, upita i dopisa radi rješavanja socijalnih problema. Posredovalo se u rješavanju raznih problema članova (npr. posjete volontera, mobilnog tima, stambeno zbrinjavanje, nabavka i posudba ortopedskih pomagala, kolica, štaka, pelena, katetera, dječjih kolica, dječje odjeće, kućanskih aparata, tehnike, telefonskih uređaja, drva za ogrjev i dr.). Članovi su informirani o pravima i mogućnostima podrške koje mogu ostvarivati u drugim gradskim ustanovama, a koje im mogu olakšati životnu organizaciju i zadovoljavanje različitih potreba.

**OMOGUĆAVANJE PRAVA NA BROJNE POVLASTICE KOJE SU OMOGUĆILE LOKALNE USTANOVE, TVRTKE, OBRTI I UDRUGE**

Novim članovima DIP-a koji su ostvarivali lokalna prava posredstvom tajništva udruge omogućena su prava na brojne pogodnosti zahvaljujući podršci lokalnih institucija, poduzeća i obrta, koje na taj način pokazuju veliku osjetljivost za potrebe svojih sugrađana osoba s invaliditetom . Jednako tako ista su prava obnovljena i svim članovima koji su od ranije uključeni u udrugu. Zahvaljujući tome prema svojim željama i potrebama mogli su koristiti mogućnost besplatnog članstva u Gradskoj knjižnici Poreč, besplatnih karata za utakmice porečkih: rukometnog, odbojkaškog i nogometnog kluba, te povlaštenih ulaznica za kazališne i kino predstave. Jednako tako, članovi temeljem posredovanja udruge ostvaruju i pravo za besplatno korištenje gradskog parkirališta u gradu Poreču koje im osigurava gradsko poduzeće Usluga. Za nekolicinu teže pokretnih članova koji su korisnici Gradske knjižnice udruga je osiguravala i besplatne kartice za ulaz kroz rampu prema Rivi.

**PSIHOSOCIJALNA PODRŠKA ČLANOVIMA I NJIHOVIM OBITELJIMA**

U suradnji s Centrom za pružanje usluga u zajednici Zdravi grad Poreč-Parenzo (dalje: Zdravi grad) ostvarena je suradnja u pružanju grupne psihološke podrške u prostorima Društva te individualne i obiteljske podrške kod psihologa, po potrebi, u prostorima savjetovališta Zdravog grada. Tijekom 2022. je kontinuirano djelovala suportivno terapijska otvorena grupa za zainteresirane članove DIP-a pod stručnim vodstvom edukacijske rehabilitatorice i grupne terapeutkinje Mirjane Smodek. U prvom dijelu 2022. grupa je realizirala rad sukladno preporukama i mjerama HZJZ radi sprječavanja pandemije bolesti COVID 19 dok su u drugom dijelu godine sukladno odlukama državnog i regionalnog stožera epidemiološke mjere za grupne aktivnosti su ublažene. Grupa je djelovala tijekom čitave godine.

**OSOBNI ASISTENTI-U SURADNJI SA RESORNIM MINISTARSTVOM**

Od 2009. godine uspješno se provodi program „Pružanje usluge osobne asistencije za osobe sa najtežim stupnjem i vrstom invaliditeta“ uz potporu Ministarstvo rada, mirovinskog sustava, obitelji i socijalne politike. S resornim Ministarstvom Ugovor za nastavak provođenja projekta je potpisan za 4 korisnice/članice DIP-a u Rijeci početkom 2022. godine za period 2022/2023.godinu. Radi se o osobnoj asistenciji koja je realizirana od strane 4 osobne asistentice u vremenu od 4 sata dnevno za 4 korisnice/članice Društva invalida Poreč. Jedna korisnica/članica Društva je dobila usluge osobne asistencije u dnevnom trajanju od 8 sati te je jedna asistentica u Društvu zaposlena u radnom vremenu od 8 sati za poslove osobne asistencije.

Projekt osobne asistencije je u 2022. uspješno realiziran te će ga udruga i nadalje nastaviti.

Radi se o iznimno vrijednom projektu i iznimnim asistenticama koji projekt značajno unaprjeđuje kvalitetu života osoba s invaliditetom (dalje: OSI) i njihovih obitelji.

**MOBILNI TIM – za pomoć i podršku teško pokretnim i nepokretnim članovima**

**u njihovom domu**

Od svibnja 2016. godine iniciran je izniimno vrijedan projekt DIP-a naziva MOBILNI TIM. Cilj projekta je odgoditi ili spriječiti institucionalizaciju teško pokretnim članovima Društva osiguravanjem kvalitetne podrške njima i njihovim obiteljima u vlastitom domu, a da bi im se omogućila sloboda izbora i osigurala odgovarajuća kvaliteta života u vlastitom domu i zajednici. Članovima se pružaju različiti oblici podrške: posjete i pospremanje u kući, priprema jednostavnijih obroka, nabavka lijekova i namirnica, odvoženje na liječničke preglede, pomoć u obavljanju administrativnih i sličnih poslova pri nadležnim institucijama, odlasci u kraće šetnje, povremene posjete medicinske sestre korisnicima koji tu potrebu ne mogu ostvariti od drugih davatelja usluga, organizirani prijevoz prilagođenim kombi vozilom, uključivanje u rad radionica i aktivnosti u prostorima DIP-a. Sve navedene aktivnosti mobilnog tima realizirane su i tijekom 2022. godine.

Tijekom 2022. godine MOBILNI TIM je pružao usluge za 20 korisnika članova Društva invalida Poreč kojima je osigurana podrška u vlastitom domu. Rad Mobilnog tima u posljednje dvije godine je diktirala i ograničavala i epidemiološka situacija uslijed COVID 19 ali se u drugoj polovini 2022. godine način rada značajno normalizirao zbog ublažavanja epidemioloških mjera.

Mobilni tim je osim u osobnom kontaktu tijekom 2022. bio u kontaktu s članovima/korisnicima usluga svim dostupnim različitim komunikacijskim kanalima

( telefonski, mailom, i putem društvenih mreža) . što će se nastaviti i u 2023. godini.

Anketa provedena za 2022. godinu kojom s evaluiraju osobne dobiti među korisnicima usluga Mobilnog tima za razdoblje čitave godine i u 2022. je pokazala opravdanost rada Mobilnog tima. U svim dosadašnjim anketama, pa i u ovoj posljednjoj, jedina sugestija korisnika je da bi uslugu u smislu posjeta Mobilnog tima trebali još češće te da su istom uslugom iznimno zadovoljni. Višegodišnja voditeljica tima iznimno je predano realizirala posao i pomoć članovima u kući i tijekom 2022. godine te je korisnici usluga iznimno dobro prihvaćaju.

**ORGANIZIRANO VOLONTERSTVO**

Od početka 2015. godine DIP provodi projekt „Organizirano volonterstvo“. Projekt podrazumijeva sustavno i kontinuirano okupljanje volontera, njihovo senzibiliziranje za rad i zadržavanje u udruzi, organiziranje sitnih pažnji za volontere (izlet, poklon pažnje) te javne zahvale volonterima u svim prigodama i akcijama . U 2022. godini je u aktivnostima DIP-a uključeno 10 stalnih i više od 20-tak povremenih volontera koji su važni pomagači u aktivnostima, projektima i akcijama. Volonteri prosječno godišnje odrade 600 do 700 volonterskih sati. Udruga ih svake godine prijavljuje na „Bal volontera“ Grada Poreča-Parenzo kada se najaktivnijim volonterima grada u tekućoj godini uručuju gradska priznanja u znak zahvalnosti za volonterski rad i trud koji ulažu u rad udruge koja ih je kandidirala. Trojici volontera DIP-a je uručeno priznanje na Balu volontera 22. u prosincu. Tijekom godine volonteri su se jače uključivali u grupne aktivnosti, kreativne radionice, program porečkog Adventa i sve druge aktivnosti Društva koje su ponovno uspostavljene u postpandemijsko vrijeme.

Poseban trud uložile su volonterke DIP-a koje su iznijele aktivnosti na štandu DIP-a kroz čitavo vrijeme trajanja porečkog Adventa 2022. Na štandu su predstavljale i promovirale DIP, aktivnosti DIP-a, potrebe OSI te prikupljale dobrovoljne priloge nudeći na štandu prekrasne ručne radove iz kreativnih radionica DIP-a. Kako je porečki Advent veoma posjećen volonterke DIP-a su osim prikupljanja priloga za rad DIP-a iznimno doprinijele vidljivosti DIP-a u zajednici.

**DONACIJE, SPONZORSTVA**

Društvo je tijekom godine uključeno na razne manifestacije, humanitarne akcije te projektna partnerstva i suradnje koje rezultiraju u donacijama/sponzorstvima.

DIP je i tijekom 2022. okupljao sponzore i/ili donatore usmjerene pomoći potrebitim pojedincima ili unaprjeđenju aktivnosti i projekata DIP-a (nabava ortopedskih pomagala, tehničke opreme, voća, kolača i sl.). Jednako tako DIP-u donacije usmjeravaju i osobna lica, pojedinci temeljem svoje slobodne volje. DIP evidentira sve donatore i sponzore u godini te prihode prikazuje u financijskom izvješću. Isto tako DIP koristi sve prigode i legalne mogućnosti da svojim sponzorima i donatorima javno zahvali što pomažu rad udruge i potrebitih članova.

Posebna suradnja je u 2022. ostvarena dobrotvornim humanitarnim i jubilarnim koncertom TU I TAMO BAND-a povodom 10 godina njihova djelovanja pod motom „TU I TAMO ČINI DOBRO“. Koncert je održan na otvorenom, na gradskoj rivi u ljeto 2022. uz dobro raspoložene posjetitelje, a skupljeno je 10.611,00 kn od kojih su nabavljena ortopedska pomagala i to 1 krevet sa madracem i navlakom i 1 invalidska kolica.

**SURADNJA S LIONS CLUB POREČ**

Lions klub Poreč ostvario je partnersku, višegodišnju već tradicionalnu suradnju s DIP-om. Porečki Lionsi pokazuju izrazitu spremnost da iz godine u godinu doniraju sredstva i razne oblike pomoći udruzi ili najpotrebitijim članovima najčešće sredstvima prikupljenim na Lions balu povodom Svetog Maura , zaštitnika Poreča . Slijedom navedenog dobra suradnja DIP-a i Lions cluba Poreč je nastavljena i u 2022. godini. Na Balu 2022. Lionsi su društvu usmjerili zahvalu za 25 godina međusobne suradnje i projektnog partnerstva. Sredstvima od Lions bala 2022. porečki lionsi su najpotrebitijim članovima platili račune za struju i vodu u iznosu od 4.000,00 kn.

**NOVOGODIŠNJA LUTRIJA**

Novogodišnja lutrija je projekt DIP-a koji se uspješno provodio devetu godinu za redom u 2022. godini s bogatim fondom nagrada. Tijekom novogodišnje lutrije prodano je 10000 listića. Prihodi od lutrije se prikazuju u godišnjem financijskom izvješću. Izvlačenje nagrada održano je javno 30.12.2022. u sklopu porečkog Adventa uz veselu publiku i stručni žiri. Objava rezultata bila je javna, a nepreuzete nagrade u živo bile su objavljene putem web stranica i facebook stranice Društva te predane dobitnicima u prostorima Društva.

Prikupljena sredstva od Lutrije 2022. usmjeravaju održavanju u funkciji prilagođenog kombi vozila Društva (tehnički, registracija i druga održavanja) , kupnji goriva, a preostali dio sredstava usmjerava se za aktivnosti i rad „Mobilnog tima“.

**ORTOPEDSKA POSUDIONICA DRUŠTVA**

DIP već nekoliko godina radi na formiranju vlastite ortopedske posudionice, besplatne za članove Društva. Inicijalno su članovi obitelji sporadično donirali pomagala svojih preminulih članova obitelji (najčešće štake, ponekad kolica). U vremenu broj članova DIP-a se višestruko povećao, a potreba za ortopedskim pomagalom , posebno medicinskim krevetima ili novijim kolicima su iznimno velike. Zato Društvo dio prihoda od humanitarnih manifestacija, donacija , lutrije usmjerava među ostalim povećanju fonda pomagala u ortopedskoj posudionici za vlastite članove. U 2022. godini fond pomagala se povećao od donacije TU I TAMO BAND-sa te od prikupljenih sredstava lutrije odnosno vlastitih sredstava društva , a temeljem odluka upravnih tijela.

U tajništvu se vodila precizna evidencija pomagala u posjedu Društva, evidencija posudbe kao i evidencija novo nabavljenih pomagala za potrebe članova DIP-a.

**OBILJEŽAVANJA PRIGODNIH DATUMA ZNAČAJNIH ZA OSOBE S INVALIDITETOM**

Međunarodni dan osoba s invaliditetom 3.12. obilježava se svake godine prigodnim događanjima te se time u fokus stavljaju osobe s invaliditetom, njihove potrebe te uklapanje u društveni život senzibilizirane zajednice. Tom prigodom i povodom ovog datuma članovi, volonteri i zaposlenici Društva invalida održali su godišnju skupštinu s radnim dijelom te su potom podijelili članovima panettone koje svake godine osigurava kao znak pažnje Grad Poreč-Parenzo. Tim povodom je promovirana i druga zbirka pjesama dugogodišnje članice i volontorke DIP-a , pok. gđe. Rade Lalić ,u emotivnom i sjetnom ali svečanom tonu prisjećanja na Radu, na sve njezine volonterske aktivnosti i doprinose DIP-u. Prikupljani su i dobrovoljni prilozi za zbirku u korist DIP-a što je za života bila želja autorice. Na taj način je promovirano i stalno, kontinuirano nastojanje DIP-a da s epotiču i prepoznaju kreativne i stvaralačke sklonosti članova i javnosti pokaže koliko OSI mogu biti kreativne, hrabre, razborite te ostaviti zajednici vlastiti trag. Osim ovog, svojeg dana, volonteri i članovi se uključuju i u obilježavanje nekih drugih značajnih dana sa suradničkim organizacijama. Prvenstveno je obilježen 5.12. međunarodni dan volontera u suradnji s Gradom Porečom-Parenzo. Potom u 2022. godini članovi DIP-a su se uključili u obilježavanje: u travnju svjetskog dana zdravlja sa Zdravim gradom Poreč i partnerima u manifestaciju HODAMO MI ZA ZDRAVLJE SVI, sa Sportskom zajednicom grada Poreča u rujnu u obilježavanje Europskog tjedna sporta ali i druge.

**UKLJUČIVANJE U INTERESNE RADIONICE DIP-A**

**I INFORMATIČKO OPISMENJAVANJE**

Društvo tijekom godine organizira različite aktivnosti edukativno zabavnog sadržaja u radioničkom tipu rada od kreativnih radionica, informatičkog opismenjavanja i dr. Tijekom pandemije su radionice bile ograničene u realizaciji zbog epidemioloških mjera no tijekom 2022. su ponovno stavljene u funkciju grupe radioničkog tipa i to kreativne radionice te razna neformalna druženja članova, psihološke radionice i slično.

**EDUKACIJE, INFORMIRANJE, INICIJATIVE**

Edukacije, informiranje, podizanje razine zdravstvene pismenosti, poticanje na brigu o zdravlju poseban su dio rada DIP-a u odnosu na članove i njihove obitelji već godinama. Tijekom pandemije COVID 19 ovaj je dio rada bio značajno ograničen zbog poštivanja epidemioloških mjera.

Tijekom 2022. su organizirana druženja i komunikacije za utvrđivanje potreba članova u post Covid vrijeme kako bi se uspostavila interesna predavanja i drugi oblici informiranja kako članova tako i njihovih obitelji, suradnju s RH liječničkim zborom-podružnica Istra, ZZJZ IŽ, ZHM IŽ te liječnicima i drugim pomagačkim strukama u zajednici.

**MEDIJSKI NASTUPI I VIDLJIVOST UDRUGE**

Tijekom godine posebna pažnje je usmjerena i medijskim nastupima, najavama događanja u organizaciji DIP-a te predstavljanju raznih aktivnosti DIP-a radi veće vidljivosti udruge te predstavljanja aktivnosti i potreba članova DIP-a.

Tijekom 2022. udruga je predstavljena sa više desetaka pisanih tekstova što na porečkim i regionalnim portalima te na web stranicama i facebook-u DIP-a.

Osim navedenog, predstavnici DIP-a su učestvovali u više radio emisija i to:

NA RADIO ISTRI

23.8. 22. na temuo OSI, potrebama, dobrotvornom radu te najava TU I TAMO BANDA;

NA RADIO CENTRU, STUDIO\_POREČ

23.02. 22. O projektu MINISTARSTVA i značaju osobnih asistentica DIP-a

28.07. 22. Predstavljen rad Mobilnog tima

23/24.08. 22. Najava i poziv na dobrotvorni koncert TU i tamo band

25.08. 22. Osobe s invaliditetom u životu zajednice

3.12. 22. O međunarodnom danu ososob as invaliditetom

16.12. 22. Najava promocije zbirke Rade Lalić

19.12. 22. O emocijama koje pobuđuju i značaju predstavljanja radova OSI, osvrt na

promociju zbirke Rade Lalić

**EU PROJEKTI**

Društvo invalida se s projektnim partnerima kandidira na EU projekte.

Tijekom 2022. godine nastavljena je postojeća realizacija dvaju EU projekta i to:

-Partnerstvo u projektu “*Poboljšanje pristupa ranjivih skupina tržištu rada u sektoru turizma i ugostiteljstva*“ u sklopu Europskog socijalnog fonda. U projekt su uključeni Ustanova za obrazovanje odraslih Dante iz Rijeke, Društvo za istraživanje i potporu iz Rijeke i Mini karavan servis d.o.o. Funtana, a nositelj projekta je Pučko otvoreno učilište Poreč. Članovi i voditeljica Mobilnog tima učestvovali su u realizaciji partnerstva na projektu tijekom 2022.

-Partnerstvo u projektu „*Na istoj strani-Pronađi me u priči*“ za unapređenje kvalitete života ranjivih skupina, njihovo upoznavanje sa zavičajnom baštinom kroz pričanje priča vezanih uz godišnja doba, raspoloženja, emocije i život uopće. Projekt je realiziran u suradnji sa psiholozima Zdravog grada Poreč, a nositelj projekta je Gradska knjižnica Poreč. Za članove Društva realizirane su 4 radionice koje su vodile psihologinje Zdravog grada Poreč, a putem kojih su se članovi bazirali na prepoznavanje vlastitih emocija, promjena raspoloženja, prepoznavanje signala vlastitih osjetila te učili kanaliziranje emocija. Na taj način nastojali su bolje upoznavati sebe i vlastite potrebe.

Poreč, 22.03.2022. Predsjednica DIP-a: Nataša Basanić Čuš